钦定古今图书集成/理学汇编/学行典/第236卷 > 卢昌衡
## 钦定古今图书集成/理学汇编/学行典/第236卷 > 卢昌衡

按《隋书卢昌衡传》：“昌衡字子均，父道虔，魏尚书仆射。
昌衡小字龙子，风神澹雅，容止可”博涉经史，工草
行书。从弟思道，小字释奴，宗中俱称英妙，故幽州为
之语曰：“卢家千里，释奴龙子。”年十七，魏济阴王元晖
业，召补太尉参军事，兼外兵参军。齐氏受禅，历平恩
令、太子舍人。寻为仆射祖孝征所荐，迁尚书金部郎。
孝征每曰：“吾用卢子均为尚书郎，自为无愧幽州矣。”
其后兼散骑侍郎，迎劳周使。武帝平齐，授司玉中士，
与大宗伯斛斯征修礼令。开皇初，拜尚书祠部侍郎。
高祖尝大集群下，令自陈功绩，人皆竞进，昌衡独无
所言，左仆射高颎目而异之。陈使贺彻、周𣸣相继来
聘，朝廷每令昌衡接对之。未几，出为徐州总管长史，
甚有能名。吏部尚书苏威考之曰：“德为人表，行为士
则。”论者以为美谈。尝行至浚仪，所乘马为佗牛所触，
因致死。牛主陈谢，求还价直。昌衡谓之曰：“六畜相触，
自关常理，此岂人情也？君何谢”拒而不受。性宽厚不
校，皆此类也。转寿州总管长史，总管宇文述甚敬之，
委以州务。岁馀，迁金州刺史。仁寿中，奉诏持节为河
南道巡省大使。及还，以奉使称旨，授仪同三司，赐物
三百段。昌衡自以年在悬车，表乞骸骨，优诏不许。大
业初，征为太子左庶子，行诣洛阳，道卒，时年七十二。
子宝素、宝引。